E-5120/2010

Mál þetta, sem dómtekið var 21. september sl., var höfðað 17. ágúst 2010.

Stefnandi er NBI hf., Austurstræti 11, Reykjavík vegna útibús 0101, Austurstræti 11, Reykjavík.

Stefndi er J-kk-nf Ó-kk-nf J-kk-nf, Espigerði 8, Reykjavík.

Dómkröfur

Stefnandi krefst þess að stefndi verði dæmdur til að greiða stefnanda skuld að fjárhæð 497.423 krónur ásamt dráttarvöxtum samkvæmt III. kafla vaxtalaga nr. 38/2001, sbr. 1. mgr. 6. gr. sömu laga, af 497.423 krónum frá 30. nóvember 2009 til greiðsludags. Þá er krafist vaxtavaxta samkvæmt 12. gr. sömu laga er leggist við höfuðstól á 12 mánaða fresti. Einnig er krafist málskostnaðar samkvæmt mati dómsins auk virðisaukaskatts af málflutningsþóknun.

Stefndi krefst sýknu af kröfum stefnanda. Þá er þess krafist að stefnandi verði dæmdur til að greiða stefnda málskostnað samkvæmt framlögðum málskostnaðarreikningi.

Hinn 26. janúar sl. var kveðinn upp í máli þessu úrskurður þar sem frávísunarkröfu stefnda var hafnað.

Málavextir

Hinn 19. apríl 2005 var stofnaður tékkareikningur í nafni stefnda við útibú stefnanda að Austurstræti 11, Reykjavík. Er reikningurinn nr. 704967. Hinn 30. nóvember 2009 námu innistæðulausar færslur á reikningnum 497.423 krónum og var þá reikningnum lokað. Stefnda var sent innheimtubréf þann 23. febrúar 2010. Stefnandi kveður skuld þessa ekki hafa fengist greidda þrátt fyrir innheimtutilraunir og sé því nauðsynlegt að höfða mál til greiðslu hennar.

Hvað aðild NBI hf. varðar þá tók Fjármálaeftirlitið (FME), með heimild í 100. gr. a. laga nr. 161/2002 um fjármálafyrirtæki, sbr. 5. gr. laga 125/2008 um heimild til fjárveitingar úr ríkissjóði vegna sérstakra aðstæðna á fjármálamarkaði o.fl., þá ákvörðun að ráðstafa eignum og skuldum Landsbanka Íslands hf. til Nýja Landsbanka Íslands hf. Ákvörðun FME um ráðstöfun eigna og skulda Landsbanka Íslands hf., kt. 540291-2259, til Nýja Landsbanka Íslands hf., kt. 471008-0280, (nú NBI hf., kt. 471008-0280) er dagsett þann 9.október 2008.

Af hálfu stefnda er á það bent að tékkareikningur sá sem deilt er um hafi verið stofnaður árið 2005 en þá hafi stefndi verið ófjárráða sökum æsku . Stefndi hafi persónulega ekki stofnað til þeirra reikningsviðskipta sem stefna taki til. Kveðst stefndi ekki hafa gengist undir ábyrgðir vegna reikningsins sem um ræði.

Málsástæður stefnanda og lagarök

Stefnandi byggir kröfur sínar á meginreglum kröfu- og samningaréttar um greiðsluskyldu fjárskuldbindinga. Kröfur um dráttarvexti, þ.m.t. vaxtavexti, styður stefnandi við reglur III. kafla vaxtalaga nr. 38/2001, einkum 3. mgr. 5. gr. og 1. mgr. 6 gr. og 12. gr. sömu laga. Krafan um málskostnað styðst við 1. mgr. 130. gr. laga nr. 91/1991 um meðferð einkamála. Krafa um virðisaukaskatt af málflutningsþóknun er reist á lögum nr. 50/1988. Stefnandi sé ekki virðisaukaskattskyldur og beri honum því nauðsyn til að fá dóm fyrir skatti þessum úr hendi stefnda. Varðandi varnarþing vísast til 32. gr. laga nr. 91/1991.

Málsástæður stefnda og lagarök

Stefndi byggir kröfu sína um sýknu á því að stefndi hafi aldrei verið í viðskiptum við stefnanda heldur hafi til viðskiptanna verið stofnað milli annars aðila og stefnanda. Því sé um aðildarskort að ræða, sbr. 16. gr. laga um meðferð einkamála nr. 91/1991, sem leiði til sýknu.

Málskostnaðar sé krafist á grundvelli 1. mgr. 130. gr. l. nr. 91/1991 um einkamál.

Niðurstaða

Samkvæmt framlagðri umsókn um tékkareikning hjá Landsbankanum, dags.19. apríl 2006, sótti J-kk-nf Ó-kk-nf um að fá að opna tékkareikning á nafni stefnda J-kk-ef Ó-kk-ef J-kk-ef. Í umsókninni kemur fram að tilgangur með notkun tékkareikningsins tengist flugnámi. Þá kemur einnig fram í umsókninni að Flugskóli Íslands hafði aukakort á reikninginn. Við munnlegan flutning málsins kom fram að J-kk-nf Ó-kk-nf er faðir stefnda. Stefndi var á 16. ári þegar reikningurinn var stofnaður.

Eins og rakið hefur verið byggir stefndi sýknukröfu sína á því að stefndi hafi aldrei verið í viðskiptum við stefnanda heldur hafi til viðskiptanna verið stofnað milli annars aðila og stefnanda. Því sé um að ræða aðildarskort, sbr. 16. gr. laga um meðferð einkamála nr. 91/1991, sem leiði til sýknu.

Í málinu hefur verið lagður fram samningur um flugkennslu, dags. 7. apríl 2005, sem stefndi gerði við Flugskóla Íslands. Skyldi samningurinn gilda í 6 mánuði. Samkvæmt samningnum skyldi stefndi J-kk-nf stofna reikning í Landsbankanum og skyldi Flugskóli Íslands hf. einn hafa heimild til millifærslu á reikninginn. Skuldbatt reikningseigandi, stefndi, sig til þess að sjá til þess að næg innistæða væri ávallt á reikningnum þegar millifærsla ætti að eiga sér stað. Samkvæmt samningnum skyldi númer reikningsins hjá Landsbankanum vera 704967.

Á reikningsyfirliti stefnanda fyrir tímabilið 31. desember 2007 til 31. desember 2008 kemur fram að hinn 27. nóvember 2008 voru 444.776 krónur greiddar út af reikningnum og að veitt hefði verið yfirdráttarheimild á reikninginn að fjárhæð 600.000 krónur. Engin skrifleg gögn liggja fyrir um umsókn þessa. Hins vegar liggur fyrir að reikningurinn var á nafni stefnda og hann var á þessum tíma orðinn 19 ára og því fjárráða. Verður því að ætla að hann hafi tekið yfir umráð reikningsins enda ekki sýnt fram á annað.

Því er ekki mótmælt að stefndi hafi fengið send yfirlit yfir tékkareikninginn, en á þeim kemur fram að athugasemdir verði að gera innan 20 daga frá viðtöku yfirlitsins annars teljist reikningurinn réttur. Þá hefur stefndi ekki mótmælt því að hafa fengið tilkynningu um óheimilan yfirdrátt, viðvörun um að yfirdráttarheimild félli niður og innheimtubréf. Hefur ekki verið sýnt fram á að stefndi hafi brugðist við þessum bréfum stefnanda.

Telja verður, sbr. það sem áður er rakið, að sýnt hafi verið fram á að umræddur tékkareikningur hafi verið stofnaður með vitund og vilja stefnda og að hann beri ábyrgð á þeirri yfirdráttarskuld er á reikningnum hvílir.

Ber því samkvæmt framansögðu að taka til greina kröfur stefnanda í málinu.

Eftir þessari niðurstöðu ber stefnda að greiða stefnanda málskostnað sem ákveðst 350.000 krónur. Við ákvörðun málskostnaðar er tekið tillit til flutnings um frávísunarkröfu stefnda.

K-kvk-nf J-kvk-nf héraðsdómari kvað upp dóm þennan.

D Ó M S O R Ð

Stefndi, J-kk-nf Ó-kk-nf J-kk-nf, greiði stefnanda, NBI hf., 497.423 krónur ásamt dráttarvöxtum samkvæmt 1. mgr. 6. gr. laga nr. 38/2001 frá 30. nóvember 2009 til greiðsludags og 350.000 krónur í málskostnað.

K-kvk-nf J-kvk-nf